นายกรัฐมนตรีเปิดการประชุมผู้บัญชาการทหารบกภาคพื้นอินโด – แปซิฟิก ครั้งที่ 11 เน้นย้ำการสร้างความร่วมมืออย่างสร้างสรรค์ การแปลงนโยบายไปสู่การปฏิบัติ และมิตรภาพ เพื่อส่งเสริมความสันติสุขในภูมิภาค  นำไปสู่การพัฒนาอย่างยั่งยืน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในพิธีเปิดการประชุมผู้บัญชาการทหารบกภาคพื้นอินโด – แปซิฟิก ครั้งที่ 11 ที่โรงแรมแบงค็อก แมริออท มาร์คีส์ ควีนปาร์ค กรุงเทพฯ          นายกรัฐมนตรีฯ กล่าวว่า การประชุมครั้งนี้ เป็นเวทีเปิดกว้างสำหรับเครือข่ายผู้นำทางการทหารทุกระดับ เพื่อร่วมกันเสริมสร้างความมั่นคง สนับสนุนความเจริญก้าวหน้าของภูมิภาคและโลกอย่างยั่งยืน ด้วยการปรับตัวรองรับเทคโนโลยีที่เข้ามาเปลี่ยนแปลงโลก ก่อให้เกิดความท้าทายและภัยคุกคามรูปแบบใหม่ที่สลับซับซ้อน ซึ่งการร่วมกันเสริมสร้างเสถียรภาพในภูมิภาคอินโด-แปซิฟิกของกองทัพ เป็นเครื่องมือสำคัญสนับสนุนรัฐบาลดำเนินนโยบาย และวางรากฐานการพัฒนาเพื่ออนาคตที่เชื่อมโยงกับมิติเศรษฐกิจ สังคม ทรัพยากรและสิ่งแวดล้อม         พร้อมกันนี้ ยังฝากให้ทุกคนช่วยกันคิด เรื่องการแปลงนโยบายไปสู่การปฏิบัติ และมิตรภาพหรือความเป็นเพื่อน มุ่งเน้นสร้างความไว้เนื้อเชื่อใจในระดับยุทธศาสตร์ ทั้งประเทศในภูมิภาคแปซิฟิกและภาคีภายนอก เพื่อส่งเสริมความสันติสุขในภูมิภาค เชื่อว่า การประชุมนี้ จะสามารถยกระดับความสัมพันธ์อันดี ต่อยอดเป็นกลไกความร่วมมือที่แน่นแฟ้นในระดับภูมิภาค และระดับโลก นำไปสู่การพัฒนาที่สมดุลอย่างยั่งยืนต่อไป        ด้าน พลเอก อภิรัชต์ คงสมพงษ์ ผู้บัญชาการทหารบก กล่าวว่า กองทัพบกไทย ตระหนักถึงความสำคัญของแนวคิด ร่วมมือ ร่วมใจ ก้าวไกล ยั่งยืน ไม่จำกัดกรอบแนวความคิดเฉพาะภายในกลุ่มประเทศอาเซียนเท่านั้น แต่ยังรวมถึงกรอบความร่วมมืออื่น ๆ โดยเฉพาะกลุ่มประเทศอินโด - แปซิฟิก มุ่งหวังว่า การประชุมครั้งนี้ จะเป็นเวทีสำคัญในการส่งเสริม ความร่วมมือ ร่วมใจ อย่างยั่งยืน จึงได้เห็นพ้องร่วมกับกองทัพบกสหรัฐฯ ในฐานะเจ้าภาพร่วม กำหนดประเด็นหลัก (Theme) ของการประชุม “การก้าวไปสู่ความมั่นคงที่ยั่งยืน : มุมมองใหม่ของกองทัพบกภาคพื้นอินโด – แปซิฟิก” เพื่อใหผู้บัญชาการทหารบก และผู้เข้าร่วมประชุมได้ร่วมกันแลกเปลี่ยนข้อมูลที่มีประโยชน์ และเป็นเครือข่ายความร่วมมือเป็นพลังในการเผชิญหน้ากับภัยคุกคามทุกรูปแบบได้อย่างแน่นแฟ้น และก้าวไปสู่ความมั่นคงที่ยั่งยืน